เวเนซุเอลา CRISIS
เวเนซุเอลา CRISIS / โดย ลงทุนแมน  เราจะทำอย่างไร ถ้าเรามีเงิน 100,000 บาทอยู่ในธนาคาร แต่รัฐบาลประกาศให้เงินก้อนนั้นเหลือ 1 บาท ดูแล้วเป็นเรื่องที่ไม่น่าเป็นไปได้ แต่เรื่องนี้เกิดขึ้นแล้วที่ประเทศเวเนซุเอลา
18 ส.ค. 2561

เวเนซุเอลา CRISIS / โดย ลงทุนแมน
เราจะทำอย่างไร
ถ้าเรามีเงิน 100,000 บาทอยู่ในธนาคาร
แต่รัฐบาลประกาศให้เงินก้อนนั้นเหลือ 1 บาท
ดูแล้วเป็นเรื่องที่ไม่น่าเป็นไปได้
แต่เรื่องนี้เกิดขึ้นแล้วที่ประเทศเวเนซุเอลา
สกุลเงินของเวเนซุเอลา คือ โบลิวาร์
เมื่อเร็วๆนี้ประธานาธิบดีเวเนซุเอลา Nicolás Maduro ประกาศลดค่าเงินโบลิวาร์โดยตัดเลขศูนย์ 5 ตัว เพื่อแก้ปัญหาเงินเฟ้อ ซึ่งมีคนคาดการณ์ว่าจะแตะ 1,000,000% ในปีนี้
นั่นหมายความว่าใครที่มี 100,000 โบลิวาร์
จะเหลือ 1 โบลิวาร์
ถ้าเราอยู่เวเนซุเอลา เราจะทำอย่างไร?
แน่นอนว่าเราคงไม่อยากมีเงินสดติดตัว
เพราะไม่รู้ว่าวันข้างหน้า เงินที่เรามีอยู่จะเหลือค่าเท่าไร
สิ่งที่คนเวเนซุเอลาทำตอนนี้คือ เปลี่ยนเป็นการถือครองทรัพย์สินอื่น หรือ สกุลเงินอื่น เช่น ดอลลาร์สหรัฐ หรือแม้แต่ Bitcoin
พอเรื่องเป็นแบบนี้ เศรษฐกิจก็หยุดชะงัก ขาดแคลนสินค้า กักตุนสินค้า และ คนก็ไม่อยากจะผลิตสินค้า
กิจการต่างๆก็ไม่มีใครกล้าขายสินค้า เพราะเราไม่มีทางรู้เลยว่าถ้าเราขายสินค้าได้เงินสดมาวันนี้ แล้วพรุ่งนี้เงินสดเราจะด้อยค่าลงเท่าไร
กาแฟ 1 แก้วของเวเนซุเอลาตอนนี้ราคา 2 ล้านโบลิวาร์ และ ในปีที่ผ่านมาบางร้านได้ขึ้นราคาไปแล้วทั้งหมด 40 ครั้ง
ที่น่าสนใจคือเวเนซุเอลาแก้ปัญหานี้เพิ่มเติม โดยกำหนดให้มีสกุลเงินที่สองที่เรียกว่า Petro
Petro คือสกุลเงิน crypto currency ที่รัฐบาลเวเนซุเอลาตั้งขึ้นมาในปีนี้ ซึ่งนับว่าเป็นประเทศแรกในโลกที่มีสกุลเงิน crypto currency อย่างเป็นทางการ
โดยทางรัฐบาลคาดหวังว่า สกุลเงิน Petro จะช่วยแก้ปัญหาเงินเฟ้อของประเทศได้
ก็คงต้องคอยติดตามว่า ประชาชนของประเทศนี้จะใช้ชีวิตต่อไปอย่างไร
จะถือเงินโบลิวาร์ จะถือ Petro หรือจะถือ Bitcoin
ไม่ว่าจะสกุลเงินไหน ที่ประชาชนประเทศนี้ต้องการ ก็คงไม่ใช่เงิน แต่เป็นอาหาร หรือสินค้า ที่จะทำให้เขาดำรงชีวิตอยู่ได้กับครอบครัวที่เขารัก นั่นเอง..
———————-
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง